*Se også: Dørstokken heme (album)*
Prøysen ca 1949
Prøysenstua. Miljøet i fortellingene er Prøysens oppvekstmiljø i Ringsaker.
***Dørstokken heme*** er ei novellesamling av Alf Prøysen, utgitt i 1945. Den var Prøysens første bokutgivelse, og den ble senere gjenutgitt i utvidede utgaver i 1949 og 2002. Sammen med *Trost i taklampa* er det Prøysens lengste prosautgivelse, og den studeres ofte av litteraturvitere som leter etter tema og tendens i forfatterskapet.

Versjoner
---------

I den første utgaven av boka, fra 1945 var det 12 noveller. Én av novellene var tatt ut i 1949-utgaven, og tre nye tilføyd.

2002-utgaven var en del av samleverket *Prøysenbiblioteket* (1998–2003) med alle prosabøkene til Prøysen i 7 bind. Denne utgaven fikk derved et preg av å samle opp løse prosatekster fra 1939 til 1956 som hadde stått i blad, men ikke vært utgitt i bokform. Det omfattet 11 tekster. 

I 1945-utgaven hadde 5 av de 12 novellene først stått på trykk andre steder. De 3 nye i 1949-utgaven og de 11 nye i 2002-utgaven hadde også stått på trykk andre steder først. Av de 19 bladpubliserte novellene hadde 17 stått i *Kooperatøren* eller *Magasinet for alle*, én i boka *16 mann forteller* (1943) og én i kulturtidsskriftet *Figaro* i 1946.

Et utvalg noveller fra denne boka ble utgitt på svensk med tittelen *Kärlek i maskorna* i 1959. Boka var oversatt av Inga Olrog, og inneholdt noveller fra *Dørstokken heme*, *Utpå livets vei* (1952) og *Kjærlighet på rundpinne* (1958).

Tema og budskap
---------------

Fortellerstemmen i mange av novellene er «lite synlig. Den er nøytral og distansert», med «et slags skinn av objektivitet.» Boka er skrevet på «tilnærmet dialekt»

Elin Prøysen skriver i forordet til 2002-utgaven at novellene kan leses på flere plan: På ett plan er de tidsdokumenter om samfunnsforhold som ikke lenger finnes. Men miljøet er bare en ytre ramme om skildringer av mellommenneskelige forhold. Humor opptrer både medlidende og ondskapsfull. Et hovedtema er det trøstesløse slitet og drømmene det aldri blir noe av. Novellene forteller sjelden om klassebevissthet og samhold, men ofte om arbeidsfolk som «tråkker på hverandre så godt de kan», og om opprør som fisler bort. 

Tre av novellene skildrer kvinner som får psykiske lidelser: «Et steg for langt», «Fin-lampa på Rogne» og «Kniven». Hovedpersonen i de to første novellene utsettes for krenkelser som de møter på ulike vis: raseri, isolasjon eller til slutt identifisering med overgriperen. Hovedpersonen i den siste novella gjenvinner den psykiske balansen.

Knut Imerslund har pekt på at hovedpersonene er «mer opptatt av hvordan en skal *overleve*, enn av hvordan en skal *overvinne* fattigdommen. […] de er ikke reflekterte opprørere, og opprøret deres har mer preg av blind avreagering.» I en sammenligning mellom *Dørstokken heme* og den etterfølgende romanen *Trost i taklampa* har Imerslund videre pekt på at novellesamlinga er preget av litterær naturalisme, og at skildringen av husmannen i novella «Beinvegen» gir inntrykk av at «han er et *offer* for samfunnsforhold han ikke overskuer, som han sannsynligvis ikke opplever som menneskeskapte, men som skjebne.»

Ane Hoel peker på at hovedpersonene i novellene er «plassfolket, husmannsfolket, tjenestefolket», og at mange av novellene handler om «den daglige opplevelsen av ulike former for nedverdigelse». Hun peker også på at det er «skjebnen til den svakeste part som opptar Prøysen». I flere av novellene om kvinner som håper på noe bedre i livet, så «fanger gjerne Prøysen jentene i det øyeblikket drømmen brister, i det øyeblikket de begynner å vikle seg inn i edderkoppnettet.»

Referanser
----------

1. ↑  ebok fra bokhylla.no, 1945-utgaven
2. ↑  ebok fra bokhylla.no, 1949-utgaven
3. ↑  Novellen som ble tatt ut var «Den store dagen», mens «Den første kjærlighet», «Det er fæle ting» og «Et steg for langt» ble tilføyd. Disse tre nye hadde stått på trykk i Magasinet i 1946 og 1948.
4. 1 2  Knut Imerslund. «Legdejentas revansj : om "Fin-lampa på Rogne"» I: *Graset er grønt for æille : ei bok om Alf Prøysen*. Redigert av Knut Imerslund. Utgitt av LNU og Fagbokforlaget, 2002. ISBN 82-7674-912-7. Senere opptrykt i Imerslunds *Rau skulle kjolen vara*, 2005
5. 1 2  Knut Imerslund. «Fra naturalisme til karnevalisme : et paradigmeskifte i Alf Prøysens prosadiktning»: I *Norsk litterær årbok* 2008
6. 1 2 3  Ane Hoel. «Dørstokken heme : 60 år siden Alf Prøysens debut». I: *Norsklæreren*; nr 1, 2005
7. ↑  Tiden forlag, 2002. ISBN 9788210044212
8. 1 2  Harald Kanter. «Skildringer av psykisk lidelse i Alf Prøysens debutbok». I: *Tidsskrift for Den norske legeforening*; Nr 24, 2005

| * v
* d
* r
Alf Prøysen |
| --- |
| Bøker | Dørstokken heme (1945) • Trost i taklampa (1950) • Lørdagsstubber (1951–70) • Rim og regler fra Barnetimen (1959) • Geitekillingen… (1954) • Teskjekjerringa (1956–72) • Muntre minner fra Hedemarken (1959) • Alle tiders gullhøne (1959) • Sirkus Mikkelikski (1963) • Den grønne votten (1964) • Snekker Andersen… (1971) • Det var da det og itte nå (1971) | Alf Prøysen (1914–70), ca 1949. |
| Musikk | Musevisa (1946) • Husmannspolka (1946) • Drengstu’viser (1948) • Julekveldsvisa (1951) • Tingeltangel i natt (1954) • Tango for to (1957) • Hu Dagmar (1964) • Tolv viser på villstrå (1964) • Fra Hompetitten til Bakvendtland (1966) • Så seiler vi på Mjøsa (1969) • De gamle visene (1972–83) |
| Venner | Borghild Rud • Björn Berg • Ulf Peder Olrog • *Barnetimen* • *Søndagsposten* • *Arbeidermagasinet* • *Kooperatøren* |
| I ettertid | *Med blanke ark* • *Nå har vi vaske golvet* • *Original Prøysen* • *På grammofon* • Prøysenstua • Prøysenhuset • Prøysenprisene • Elin Prøysen • Prøysenfestivalen Blåklokkevikua |
| Film/TV | Trost i taklampa (1955) • Kanutten og Romeo Clive (1963) • Gumman som blev liten som en tesked (1967) • Teskjekjerringa (1983) • Blommer på bar mark (1990) • Den blå koppen (1990) • Snekker Andersen og Julenissen (2016) • Snekker Andersen og Julenissen: Den vesle bygda som glømte at det var jul (2019) |
| Kategori:Alf Prøysen |